
A harkai és a balaton-felvidéki adriai sallangvirág (Himantoglossum adriaticum H. Baumann) populációk összevetése és természetvédelmi kezelési javaslatai

Kulcsszavak: sallangvirág; élőhelytérképezés; tájtörténet; inváziós; élőhelypreferencia
A biodiverzitás megőrzése érdekében kiemelten fontos a kis kiterjedésű, külső hatásokra érzékeny élőhelyek védelme, melyekhez gyakran alacsony egyedszámú fajok kötődnek, mint a hazánkban fokozottan védett adriai sallangvirág (Himantoglossum adriaticum). Az orchideafaj balaton-felvidéki és harkai populációk összevetésével az élőhelypreferenciát vizsgáltam a fajösszetétel, az alapkőzet és fényviszonyok alapján. A populációnagyság és a reproduktív tövek monitorozásával az eddigi beavatkozások sikerességét mutattuk ki.

A Harkai-kúpon végzett élőhelytérképezés, a tájtörténeti kutatás és a veszélyeztető tényezők feltárása a helyi populáció mélyebb megismerését tette lehetővé. A Fertő-Hanság Nemzeti Park Igazgatóság 2012-ben végzett cserjeirtást az orchideafaj fenntartása érdekében, melynek 2022 októberében megismételt kezelésében részt vettem. A koratavaszi aszpektusban és a beavatkozások során 57 tövet számoltam, majd virágzó és terméses állapotban végeztem felmérést. A beavatkozásokat követően a virágzó egyedek száma növekedett, a populációdinamikai szempontból a harkai állomány stabilnak mondható.

A balaton-felvidéki populációk esetében veszélyeztető tényező a fényhiány, az adventív és inváziós fajok terjedése. A magyarpolányi terület egyik szubpopulációját erdőszegélyben találtam, ahol fényhiány következtében termést nem érlelő sallangvirág tő is volt. A másik, nagyobb egyedszámú részpopuláció erősebb fényhatású, felnyíló részen van. A vizsgálati területeken a természetes folyamatok mellett a fajt veszélyezteti az inváziós fajok térnyerése, mint a mirigyes bálványfa (Ailanthus altissima), a kisvirágú nebáncsvirág (Impatiens parviflora) és a fehér akác (Robinia pseudoacacia).
A faj élőhelypreferenciája a 240 méter és 330 méter tengerszintfeletti magasságban lévő fényben gazdag tölgyesek és szegélycserjések. A szférikus denziométerrel végzett méréseim alapján a korona záródottsága 50% vagy annál kevesebb volt, a talaj pH értéke 7 - 8 között mozgott, a populációk alapkőzetei deluviális üledék, mészkő és márga.

A vizsgálati területek fajkészletében gyakori fajok a csertölgy (Quercus cerris), a kocsánytalan tölgy (Q. petraea) és a molyhos tölgy (Q. pubescens). Jellemző elegyfaj a mezei juhar (Acer campestre), a cserjeszintben gyakori a közönséges fagyal (Ligustrum vulgare) és a galagonyák (Crataegus monogyna, C. laevigata). Az ismert tövek fenntartása érdekében aktív  beavatkozással és korlátozásokkal növelhetjük az adriai sallangvirág populációk túlélési esélyeit.
 



